Source: http://europa.eu/rapid/press-release_MEMO-14-470_mt.htm
Timestamp: 2017-01-21 22:12:29+00:00
Document Index: 2008335

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

European Commission - PRESS RELEASES - Press release - Il-pakkett ta’ proċeduri ta’ ksur għax-xahar ta’ Lulju: id-deċiżjonijiet prinċipali
Brussell, l-10 ta’ Lulju 2014
Il-pakkett ta’ proċeduri ta’ ksur għax-xahar ta’ Lulju: id-deċiżjonijiet prinċipali
Bil-pakkett tagħha ta’ kull xahar dwar deċiżjonijiet ta’ ksur, il-Kummissjoni Ewropea qiegħda tieħu azzjoni legali kontra xi Stati Membri minħabba li naqsu milli jikkonformaw b’mod xieraq mal-obbligi tagħhom skont il-liġi tal-UE. Dawn id-deċiżjonijiet li jkopru diversi setturi għandhom l-għan li jiżguraw l-applikazzjoni xierqa tal-liġi għall-benefiċċju taċ-ċittadini u tan-negozji. Illum il-Kummissjoni ħadet 419 deċiżjoni, li jinkludu 63 opinjoni motivata u 14-il rinviju quddiem il-Qorti tal-Ġustizzja tal-Unjoni Ewropea. Hawn taħt hawn sommarju tad-deċiżjonijiet prinċipali. Għal aktar tagħrif dwar il-proċedura ta’ ksur, ara l-MEMO/12/12.
Każijiet ewlenin li jinvolvu lil xi Stati Membri
Ajru Uniku Ewropew: Il-Kummissjoni tħeġġeġ lil tmintax-il Stat Membru sabiex jieħdu pass deċiżiv lejn il-ġestjoni ta’ spazju tal-ajru komuni
Illum il-Kummissjoni talbet formalment lill-Awstrija, lill-Bulgarija, lill-Kroazja, lil Ċipru, lir-Repubblika Ċeka, lill-Greċja, lill-Ungerija, lill-Irlanda, lill-Italja, lil-Litwanja, lil Malta, lill-Polonja, lill-Portugall, lir-Rumanija, lis-Slovakja, lis-Slovenja, lil Spanja u lir-Renju Unit, membri ta’ sitt Blokki ta’ Spazju tal-Ajru Funzjonali (FABs) differenti sabiex itejbu l-FABs tagħhom, spazju tal-ajru komuni rranġat skont il-flussi tat-traffiku pjuttost milli skont il-fruntieri statali. L-FABs huma pass kruċjali lejn sistema tal-avjazzjoni Ewropea aktar effiċjenti, inqas għalja u li tagħmel inqas ħsara lill-ambjent.
Il-Viċi President tal-Kummissjoni Siim Kallas, responsabbli għat-trasport, qal: "Hemm bżonn li finalment ngħelbu l-fruntieri nazzjonali fl-ispazju tal-ajru Ewropew. L-FABs huma komponent meħtieġ u vitali għall-Ajru Uniku Ewropew. Bħalissa dawn l-ispazji tal-ajru komuni jeżistu biss fuq il-karta; huma stabbiliti b’mod formali iżda għadhom ma bdewx jaħdmu. Inħeġġeġ lill-Istati Membri sabiex ikabbru l-ambizzjonijiet tagħhom u jirsistu għall-implimentazzjoni tal-Ajru Uniku"
(Għal aktar tagħrif: IP/14/818 - H. Kearns - Tel. +32 229 87638 - Mowbajl +32 498 98 7638)
Rinviji quddiem il-Qorti tal-Ġustizzja
Effiċjenza fl-enerġija fil-bini: Il-Kummissjoni tressaq lill-AWSTRIJA u lill-POLONJA quddiem il-Qorti; titlob ħlasijiet ta' penali ta' kuljum
Il-Kummissjoni Ewropea ddeċidiet li tressaq lill-Awstrija u lill-Polonja quddiem il-Qorti tal-Ġustizzja tal-UE minħabba li naqsu li jimplimentaw b’mod sħiħ id-Direttiva dwar ir-Rendiment tal-Bini fl-Użu tal-Enerġija u pproponiet li l-Qorti timponi penali ta' kuljum ta' €39,592.80 fuq l-Awstrija u ta' €96,720 fuq il-Polonja, li għandhom jitħallsu mid-data tad-deċiżjoni tal-Qorti sa meta tiġi implimentata kompletament id-Direttiva. Il-livell tal-penali propost iqis ukoll it-tul ta' żmien u l-gravità tal-infrazzjoni. L-ammont finali tal-penali ta' kuljum jiġi deċiż mill-Qorti. Id-Direttiva tirrikjedi li l-Istati Membri jistabbilixxu u japplikaw rekwiżiti minimi ta’ rendiment tal-enerġija għall-bini kollu, jiżguraw li r-rendiment tal-bini fl-użu tal-enerġija jiġi ċċertifikat u jiżguraw li s-sistemi ta’ tisħin u tal-arja kkundizzjonata jiġu spezzjonati b’mod regolari. Barra minn hekk, id-Direttiva titlob lill-Istati Membri jiżguraw li sal-2021 kull bini ġdid ikun dak li jissejjaħ bini li ma juża kważi ebda enerġija. L-Istati Membri kienu dovuti jimplimentaw id-Direttiva fil-liġi nazzjonali sad-9 ta’ Lulju 2012.
(Għal aktar tagħrif: IP/14/813 - S. Berger - Tel. +32 229 92792 - Mowbajl +32 460 792 792)
Il-moviment liberu tal-oġġetti: Il-Kummissjoni tressaq lir-REPUBBLIKA ĊEKA quddiem il-Qorti minħabba regoli dwar l-imbollar tal-ġojjellerija Il-Kummissjoni Ewropea ddeċidiet li tressaq lir-Repubblika Ċeka quddiem il-Qorti tal-Ġustizzja tal-UE minħabba r-regoli tagħha dwar l-imbollar tal-ġojjellerija. L-uffiċċju tal-Analiżi Ċek jeħtieġ li ċerti oġġetti ta’ ġojjellerija importati minn pajjiż ieħor tal-UE jiġu ttimbrati b’boll ieħor nazzjonali, minkejja l-fatt li l-oġġetti inkwistjoni jkunu diġà ġew imbollati b’mod legali u mqiegħda fuq is-suq fl-UE. Il-Kummissjoni tikkunsidra li dan ir-rekwiżit jikser Ir-regoli tat-Trattat tal-UE dwar il-moviment liberu tal-oġġetti fl-UE u għalhekk talbet lill-Qorti tiddeċiedi dwar dan il-każ.
(għal aktar tagħrif: IP/14/785 - C. Corazza - Tel. +32 229 51752 - Mowbajl +32 498 99 2862)
Prodotti tat-tabakk: Il-Kummissjoni tressaq lid-DANIMARKA quddiem il-Qorti tal-Ġustizzja tal-UE minħabba li ma pprojbixxietx il-bejgħ ta’ kull forma ta’ snus
Illum, il-Kummissjoni Ewropea ddeċidiet li tressaq lid-Danimarka quddiem il-Qorti tal-Ġustizzja tal-UE (QĠUE) talli naqset milli temenda l-liġi nazzjonali tagħha sabiex tipprojbixxi kwalunkwe forma ta’ snus.
Peress li d-Danimarka ma pprojbixxietx għal kollox il-bejgħ ta’ kwalunkwe forma ta’ snus, fil-25 ta’ Ottubru 2012 il-Kummissjoni Ewropea talbet lid-Danimarka sabiex tieħu l-passi kollha meħtieġa biex tikkonforma mad-Direttiva 2001/37/KE u sabiex tinforma lill-Kummissjoni dwar il-miżuri ta’ leġiżlazzjoni nazzjonali adottati fi żmien xahrejn (ara l-Kummissjoni Ewropea - MEMO/12/794 - 24/10/2012).
S’issa, id-Danimarka għadha ma nnotifikat l-ebda miżura lill-Kummissjoni u għadha qiegħda tikser il-liġi tal-UE. Għal din ir-raġuni, il-Kummissjoni ddeċidiet li tressaq il-każ quddiem il-QĠUE.
(Għal aktar tagħrif: IP/14/812 - F. Vincent - Tel. +32 229 87166 - Mowbajl +32 498 98 7166)
Akkwist pubbliku: Il-Kummissjoni tressaq lill-GREĊJA quddiem il-Qorti minħabba nuqqas ta’ konformità mar-regoli tal-UE fis-settur tal-kostruzzjoni
Illum il-Kummissjoni Ewropea ħadet id-deċiżjoni li tressaq lill-Greċja quddiem il-Qorti tal-Ġustizzja tal-UE minħabba nuqqas ta’ konformità mar-regoli tal-UE dwar l-akkwisti pubbliċi fis-settur tal-kostruzzjoni.
Il-leġiżlazzjoni Griega tistabbilixxi sistema ta’ reġistrazzjoni obbligatorja għal kull kumpanija ta’ kostruzzjoni nazzjonali approvata, billi taqsamhom fi klassijiet, b’kull klassi tikkorrispondi għal medda speċifika ta’ baġit minimu u massimu. F’dak li jirrigwarda l-proċeduri tal-offerti, l-awtoritajiet kontraenti jistgħu jaċċettaw biss lil dawk il-kumpaniji li huma rreġistrati f’xi wħud minn dawn il-klassijiet, skont il-medda ta’ baġit previst għall-kuntratt maħsub. B’dan il-mod, il-leġiżlazzjoni Griega tistabbilixxi sistema li tiddetermina minn qabel liema operaturi ekonomiċi jistgħu jieħdu sehem f’kull proċedura tal-offerti. Din is-sistema ta’ reġistrazzjoni obbligatorja twassal għall-esklużjoni ta’ kumpaniji li għandhom il-kapaċità ekonomika, finanzjarja, professjonali u teknika sabiex iwettqu kuntratt partikolari mill-offerta, sempliċement għaliex il-kapaċità finanzjarja tagħhom hija differenti – normalment akbar – mill-klassi ta’ baġit speċifiku li huwa permess għal proċedura partikolari. Għaldaqstant, id-dispożizzjonijiet nazzjonali jillimitaw l-opportunitajiet tas-suq għall-impriżi u jfixklu l-kompetizzjoni fost l-operaturi ekonomiċi. Il-Kummissjoni tikkunsidra li din l-iskema legali restrittiva tikser id-Direttiva 2004/18/KE u l-prinċipji fundamentali tat-trattament ugwali u tan-nuqqas ta’ diskriminazzjoni, li fuqhom huma bbażati r-regoli tal-UE dwar l-akkwisti pubbliċi.
(Għal aktar tagħrif: IP/14/807 - C. Hughes - Tel. +32 229 64450 - Mowbajl +32 498 96 4450)
Ambjent: Il-Kummissjoni tressaq lil Spanja quddiem il-Qorti fir-rigward ta' landfills mhux konformi u konnessjoni ferrovjarja ta' veloċità għolja
Il-Kummissjoni Ewropea qed tressaq lil Spanja quddiem il-Qorti għal żewġ infrazzjonijiet (mhux relatati) tal-leġiżlazzjoni ambjentali. L-ewwel każ jikkonċerna mmaniġġjar tal-iskart fjakk: minkejja twissijiet preċedenti mill-Kummissjoni, għadd ta' landfills Spanjoli għadhom qed jitħaddmu bi ksur tal-leġiżlazzjoni tal-UE dwar il-landfills. It-tieni każ jirrigwardja l-konnessjoni ferrovjarja ppjanata bejn Sevilla u Almerija, li għaliha ma saret l-ebda valutazzjoni tal-impatt adegwata. Fi sforz biex Spanja titħeġġeġ tirrettifika dawn il-kwistjonijiet, il-Kummissjoni se tressaq lil Spanja quddiem il-Qorti tal-Ġustizzja tal-UE, fuq rakkomandazzjoni tal-Kummissjarju inkarigat mill-Ambjent Janez Potočnik. (Għal aktar tagħrif: IP/14/814 - J. Hennon - Tel. +32 229 53593 - Mowbajl +32 498 95 3593)
Il-Kummissjoni tressaq lill-FINLANDJA quddiem il-Qorti tal-Ġustizzja minħabba li ma għandhiex korp ta’ ugwaljanza razzjali għall-kwistjonijiet tax-xogħol
Il-Kummissjoni Ewropea ddeċidiet li tressaq lill-Finlandja quddiem il-Qorti tal-Ġustizzja tal-UE bħala minħabba li l-korp tal-ugwaljanza tagħha ma jistax iwettaq il-kompiti meħtieġa relatati mal-ugwaljanza razzjali fil-qasam tax-xogħol. L-Artikolu 13 tad-Direttiva dwar l-Ugwaljanza Razzjali (2000/43/KE) jitlob li l-Istati Membri jistabbilixxu korp nazzjonali għall-ugwaljanza u jagħtuh b’mod formali kompiti speċifiċi li jinkludu: l-għoti ta’ għajnuna lill-vittmi, it-twettiq ta’ stħarriġ indipendenti, l-ippubblikar ta’ rapporti indipendenti u l-ħruġ ta’ rakkomandazzjonijiet fil-qasam tad-diskriminazzjoni. Il-Kummissjoni tissorvelja b’mod strett l-implimentazzjoni korretta tad-Direttiva fir-rigward tal-korpi ta’ ugwaljanza, peress li dawn il-korpi huma l-għassiesa tal-ugwaljanza fil-post u għalhekk għandhom rwol essenzjali x’jaqdu sabiex jiżguraw l-implimentazzjoni u l-applikazzjoni effettiva tad-Direttiva dwar l-Ugwaljanza Razzjali.
Minkejja diskussjonijiet twal mal-Finlandja wara Avviż ta’ Intimazzjoni u Opinjoni Motivata, ma kien hemm l-ebda progress konkret. (Għal aktar tagħrif: IP/14/811 - J. Salsby Tel. +32 2 297 24 59)
Tassazzjoni: FRANZA titressaq quddiem il-Qorti minħabba għotjiet lil organizzazzjonijiet ta’ interess ġenerali barranin Il-Kummissjoni ddeċidiet li tirreferi għall-Qorti tal-Ġustizzja tal-Unjoni Ewropea minħabba s-sistema fiskali Franċiża ta’ għotjiet li jsiru lil organizzazzjonijiet li għandhom għanijiet ta’ interess ġenerali u li huma stabbiliti fi Stat Membru ieħor tal-UE jew taż-ŻEE.
Franza teżenta mill-miżati ta’ reġistrazzjoni (miżati ta’ ċessjoni b’xejn) id-donazzjonijiet u l-legati li jsiru favur organizzazzjonijiet pubbliċi jew ta’ servizz pubbliku, fosthom dawk tal-kartità, stabbiliti fi Franza. Dawn huma istituzzjonijiet pubbliċi jew ta’ servizz pubbliku li r-riżorsi tagħhom huma ddedikati esklussivament għal xogħlijiet xjentifiċi, kulturali, artistiċi, lil assoċjazzjonijiet reliġjużi eċċ., li jwettqu l-attivitajiet tagħhom fit-territorju Franċiż.
(Għal aktar tagħrif: IP/14/808 - E. Traynor - Tel. +32 229 21548 - Mowbajl +32 498 98 3871)
Tassazzjoni: Il-Kummissjoni tressaq lill-PORTUGALL quddiem il-Qorti tal-Ġustizzja minħabba regoli dwar id-dazju tas-sisa għas-sigaretti
Il-Kummissjoni Ewropea ddeċidiet li tressaq lill-Portugall quddiem il-Qorti tal-Ġustizzja talli naqas milli jibdel ir-regoli tiegħu dwar id-dazji tas-sisa marbuta mal-kummerċjalizzazzjoni tas-sigaretti. Fil-Portugall, hemm stabbilit limitu ta’ żmien għall-bejgħ tas-sigaretti, relatat mat-timbru fiskali fuq il-pakkett. Id-disinn tal-marki tat-taxxa fil-Portugall jinbidel b’mod regolari u spiss ma’ din il-marka ġdida tapplika wkoll rata tat-taxxa ġdida. Is-sigaretti ma jistgħux jinbiegħu aktar minn tliet xhur wara li tintemm is-sena li fiha jkunu nħarġu għall-konsum. Taħt il-liġi tal-UE (Id-Direttiva 2008/118/KE), id-dazju tas-sisa fuq il-prodotti tat-tabakk għandhom jitħallsu bir-rata applikabbli fid-data li fiha jiġu rilaxxati għall-konsum. Ma hemm l-ebda dispożizzjoni taħt il-leġiżlazzjoni tal-UE li tippermetti lill-Istati Membri jżidu dazju supplementari għal din ir-rata ta’ taxxa tad-data tar-rilaxx, jew li jillimitaw id-distribuzzjoni ta’ prodotti tat-tabakk għal raġunijiet fiskali. (Għal aktar tagħrif: IP/14/809 - E. Traynor - Tel. +32 229 21548 - Mowbajl +32 498 98 3871)
Il-Kummissjoni tressaq lill-PORTUGALL quddiem il-Qorti minħabba t-trattament tad-drenaġġ Il-Kummissjoni Ewropea qiegħda tressaq lill-Portugall quddiem il-Qorti minħabba li naqas li jiżgura li d-drenaġġ mill-agglomerazzjonijiet iż-żgħar jiġi ttrattat kif xieraq. In-nuqqas ta’ sistemi adegwati ta’ ġbir u trattament, meħtieġa mil-Leġiżlazzjoni tal-UE għall-agglomerazzjonijiet iż-żgħar mill-2005, joħloq riskji għas-saħħa tal-bniedem u għall- ilmijiet interni u għall-ambjent tal-baħar. Minkejja progress tajjeb minn meta l-Kummissjoni bagħtet ‘opinjoni motivata’ lill-Portugall dwar din il-kwistjoni fl-2009, in-nuqqasijiet konsiderevoli attwali wasslu lill-Kummissjoni, fuq ir-rakkomandazzjoni tal-Kummissarju għall-Ambjent Janez Potočnik, sabiex tirreferi l-każ lill-Qorti tal-Ġustizzja tal-Unjoni Ewropea.
(Għal aktar tagħrif: IP/14/815 - J. Hennon - Tel. +32 229 53593 - Mowbajl +32 498 95 3593)
Tassazzjoni: Il-Kummissjoni tressaq lir-Renju Unit quddiem il-Qorti tal-Ġustizzja minħabba li naqas li jikkonforma mar-regoli tal-UE dwar il-karburant immarkat Il-Kummissjoni Ewropea ddeċidiet li tressaq lir-Renju Unit quddiem il-Qorti tal-Ġustizzja tal-Unjoni Ewropea minħabba li ma applikax kif xieraq ir-regoli dwar l-immarkar fiskali fuq il-karburant.
Taħt ir-regoli tal-UE, il-karburant li jista’ jibbenefika minn rata ta’ taxxa mnaqqsa għandu jkun immarkat b’żebgħa kkulurita. Id-dgħajjes tas-sajd, pereżempju, għandhom permess li jibbenefikaw minn karburant intaxxat inqas iżda d-dgħajjes ta’ rikreazzjoni privati għandhom jużaw karburant soġġett għal rata standard.
Attwalment, il-liġi tar-Renju Unit ma titlobx li d-distributuri tal-karburant ikollhom żewġ tankijiet separati tal-karburant sabiex jiddistingwu bejn il-karburant immarkat intaxxat inqas u l-karburant soġġett għar-rata standard. Minħabba f’hekk is-sidien tad-dgħajjes ta’ rikreazzjoni privati spiss ikunu f’sitwazzjoni fejn ikunu jistgħu jixtru biss karburant immarkat. Għalhekk, id-dgħajjes ta’ rikreazzjoni privati jistgħu ma jħallsux l-ammont ġust ta’ taxxa, peress li jixtru karburant li normalment huwa maħsub għad-dgħajjes tas-sajd. Dan mhux biss imur kontra r-regoli tal-UE dwar is-sisa, iżda jpoġġi wkoll lis-sidien tad-dgħajjes privati f’riskju ta’ penali kbar jekk jiġu kkontrollati mill-awtoritajiet lokali meta jivvjaġġaw lejn Stat Membru ieħor.
(Għal aktar tagħrif: IP/14/810 - E. Traynor - Tel. +32 229 21548 - Mowbajl +32 498 98 3871)
Id-drittijiet tal-pazjenti fil-kura tas-saħħa transkonfinali: il-Kummissjoni tħeġġeġ lil 12-il Stat Membru jinnotifikaw l-implimentazzjoni sħiħa tar-regoli dwar il-kura tas-saħħa transkonfinali
Illum, il-Kummissjoni Ewropea bagħtet talba formali lill-Awstrija, lill-Belġju, lill-Bulgarija, lill-Ġermanja, lill-Estonja, lill-Greċja, lill-Finlandja, lil Franza, lill-Irlanda, lil-Lussemburgu, lill-Polonja u lir-Renju Unit sabiex jinnotifikaw l-implimentazzjoni sħiħa tad-Direttiva dwar il-kura tas-saħħa transkonfinali (2011/24/UE). Din id-Direttiva tiċċara d-drittijiet tal-pazjenti li jagħżlu li jirċievu kura tas-saħħa fi Stat Membru ieħor, u jitolbu r-rimborż għaliha lura f’pajjiżhom. Titlob ukoll li s-sistemi tas-saħħa u l-fornituri tas-saħħa jiżguraw li l-pazjenti jingħataw l-informazzjoni li jeħtieġu sabiex jagħmlu għażla informata dwar il-kura tagħhom fi Stat Membru ieħor. Id-Direttiva ġiet implimentata b’mod parzjali mill-Belġju, il-Bulgarija, il-Ġermanja, l-Estonja, il-Greċja, Franza, l-Awstrija, il-Polonja, il-Finlandja u r-Renju Unit, iżda ċerti dispożizzjonijiet tad-Direttiva jidhru li għadhom neqsin. Dawn ivarjaw minn implimentazzjoni ċara tar-regoli stipulati fid-Diretttiva għar-rimborż tal-kura tas-saħħa li wieħed jingħata barra l-pajjiż, għal obbligu tal-punti ta’ kuntatt nazzjonali li jgħinu lil xulxin jifhmu l-fatturi. L-Irlanda u l-Lussemburgu ma nnotifikaw l-ebda miżura biex jittrasponu d-Direttiva.
Sal-lum, l-Istati Membri msemmija hawn fuq ma bidlux jew ma ttrasponewx għal kollox din id-Direttiva f’liġi nazzjonali, minkejja li kienu meħtieġa jagħmlu dan sal-25 ta’ Ottubru 2013. Dawn il-pajjiżi għandhom xahrejn sabiex jinformaw lill-Kummissjoni dwar il-miżuri meħuda sabiex jimplimentaw id-Direttiva 2011/24/UE. Jekk jonqsu li jinnotifikaw miżuri adegwati, il-Kummissjoni tista’ tressaq il-każijiet quddiem il-Qorti tal-Ġustizzja tal-UE.
(Għal aktar tagħrif: F. Vincent - Tel. +32 229 87166 - Mowbajl +32 498 98 7166)
Riċetti mediċi: Erba' Stati Membri mħeġġa jinnotifikaw l-implimentazzjoni tar-regoli dwar ir-rikonoxximent tar-riċetti maħruġa fi Stat Membru ieħor
Illum, il-Kummissjoni Ewropea bagħtet talba formali lill-Belġju, lill-Irlanda, lil-Lussemburgu u lill-Portugall sabiex jiżguraw l-implimentazzjoni sħiħa tad-Direttiva li tistabbilixxi l-miżuri li jiffaċilitaw ir-rikonoxximent transkonfinali tar-riċetti mediċi (2012/52/UE). Din id-Direttiva għandha l-għan li żżid il-kapaċità tal-ispiżjara li jifhmu u jiddispensaw riċetti maħruġa fi Stat Membru ieħor lil pazjenti li jkunu qegħdin jeżerċitaw id-dritt tagħhom għal kura tas-saħħa transkonfinali. Teżiġi li l-Istati Membri tal-UE jiżguraw li r-riċetti li għandhom jintużaw fi Stat Membru ieħor ikun fihom ċertu numru ta’ elementi, li huma stipulati fl-Anness għad-Direttiva.
Sal-lum, dawn l-Istati Membri msemmija hawn fuq ma ttrasponewx din id-Diretttiva f’liġi nazzjonali, minkejja li kienu meħtieġa jagħmlu dan sal-25 ta’ Ottubru 2013. Il-pajjiżi għandhom xahrejn sabiex jinformaw lill-Kummissjoni dwar il-miżuri li jieħdu sabiex jittrasponu d-Direttiva 2012/52/UE. Jekk jonqsu li jimplimentaw miżuri adegwati, il-Kummissjoni tista’ tressaq il-każijiet quddiem il-Qorti tal-Ġustizzja tal-Unjoni Ewropea.
Il-Kummissjoni titlob lill-BULGARIJA, lill-GREĊJA u lis-SLOVENJA jiżguraw l-iskambju elettroniku ta’ informazzjoni dwar is-sajd ma’ Stati Membri oħrajn Il-Kummissjoni bagħtet talba formali lill-Bulgarija, lill-Greċja u lis-Slovenja sabiex jiżguraw il-konformità sħiħa mar-Regolamentt tal-UE dwar il-Kontroll tas-Sajd, b’mod partikolari l-obbligi li jiżguraw l-iskambju elettroniku dirett ta’ informazzjoni rilevanti dwar is-sajd ma’ Stati Membri oħrajn.
L-Istati Membri għandhom jistabbilixxu s-sistemi meħtieġa li jippermettulhom jiskambjaw b’mod elettroniku dejta dwar is-sajd. In-nuqqas ta’ sistema bħal din tista’ tfixkel lill-bastimenti ta’ Stati Membri oħrajn milli jeżerċitaw id-dritt tagħhom li jistadu f’dawn it-tliet pajjiżi u milli jinżlu l-art u jbiegħu l-ħut fit-territorju tagħhom. Bl-istess mod, il-bastimenti tas-sajd irreġistrati fil-Bulgarija, fil-Greċja jew fis-Slovenja jistgħu ma jitħallewx jistadu barra l-ilmijiet tagħhom stess u jinżlu jew ibiegħu ħut f’pajjiżi oħrajn tal-UE. Is-sistema għandha tiskambja informazzjoni bħal dejta dwar is-sistema ta’ monitoraġġ tal-bastimenti, informazzjoni dwar il-ġurnal tas-sajd ta’ abbord, l-iżbark u dikjarazzjonijiet oħrajn. Dawn ir-rekwiżiti huma obbligatorji mill-1 ta’ Jannar 2010 għall-Istati Membri kollha. L-applikazzjoni sħiħa u korretta tar-regoli tal-UE dwar is-Sajd hija prijorità għall-Kummissjoni u għandha l-għan li tiżgura prattiki tas-sajd sostenibbli.
Fin-nuqqas ta’ risposta sodisfaċenti fi żmien xahrejn, il-Kummissjoni tista’ tressaq lil dawn l-Istati Membri quddiem il-Qorti tal-Ġustizzja tal-Unjoni Ewropea.
(għal aktar tagħrif: H. Banner – Tel. +32 229 52407 - Mowbajl: +32 460 75 2407)
Id-drittijiet tal-awtur: Il-Kummissjoni titlob lil FRANZA, lill-POLONJA u lir-RUMANIJA japplikaw ir-regoli tal-UE
Il-Kummissjoni Ewropea llum talbet li Franza, il-Polonja u r-Rumanija jimplimentaw b’mod sħiħ id-Direttiva 2011/77/UE tal-Parlament Ewropew u tal-Kunsill tas-27 ta’ Settembru 2011 li temenda d-Direttiva 2006/116/KE dwar il-perjodu ta' protezzjoni ta' drittijiet tal-awtur u ta' ċerti drittijiet relatati. Id-Direttiva testendi l-perjodu ta’ protezzjoni għall-artisti u r-reġistrazzjonijiet awdjo minn 50 għal 70 sena u tinkludi miżuri ta’ akkumpanjament, eż. il-klawżoli “użah jew itilfu” li issa għandhom ikunu inklużi fil-kuntratti bejn l-artisti u l-kumpaniji tad-diski tagħhom. L-iskadenza għall-implimentazzjoni tad-Direttiva fil-liġi nazzjonali kienet l-1 ta’ Novembru 2013. Madankollu, Franza, il-Polonja u r-Rumanija s’issa għadhom ma nnotifikawx miżuri ta’ implimentazzjoni lill-Kummissjoni. It-talba tal-Kummissjoni tieħu l-għamla ta’ opinjoni motivata, it-tieni stadju tal-proċeduri ta’ ksur tal-UE. Jekk ma tiġi nnotifikata l-ebda miżura fi żmien xahrejn, il-Kummissjoni tista’ tiddeċiedi li tressaq lil Franza, lill-Polonja u lir-Rumanija quddiem il-Qorti tal-Ġustizzja tal-UE. Aktar tagħrif dwar il-perjodu ta’ protezzjoni. (Għal aktar tagħrif: C. Hughes - Tel. +32 2 296 44 50 - Mowbajl +32 498 964450)
It-trasport tat-triq: Il-Kummissjoni titlob lill-IRLANDA, lill-PORTUGALL, lis-SLOVENJA u lir-RENJU UNIT sabiex jimplimentaw ir-regoli tal-UE għan-noll tat-triq għat-trakkijiet Il-Kummissjoni Ewropea talbet lill-Irlanda, lill-Portugall, lis-Slovenja u lir-Renju Unit sabiex jadottaw il-miżuri meħtieġa għall-applikazzjoni korretta tal-hekk imsejħa ‘Direttiva Eurovignette’ (Direttiva (UE) Nru 2011/76). Din id-Direttiva testendi l-ambitu tad-direttiva Ewropea dwar in-noll għall-użu tat-toroq li jagħmlu parti min-netwerk TEN-T għall-awtostradi kollha tal-Ewropa. Tagħti wkoll lill-Istati Membri l-għażla li jitolbu l-ħlas ta’ noll mit-trakkijiet talli jikkawżaw “spejjeż esterni” bħat-tniġġis u l-istorbju minbarra spejjeż ta’ infrastruttura (kostruzzjoni, manutenzjoni u l-operat tal-infrastruttura tat-toroq). In-nuqqas ta’ konsistenza fl-implimentazzjoni madwar l-UE jista’ jwassal għal inċertezza legali fost it-trasportaturi. Il-leġiżlazzjoni kellha tddaħħal sat-13 ta’ Ottubru 2013. Jekk l-Irlanda, il-Portugall, is-Slovenja u r-Renju Unit jonqsu milli jirreaġixxu b’mod sodisfaċenti, il-Kummissjoni tista’ tressaq il-każ quddiem il-Qorti tal-Ġustizzja Ewropea. Il-Kummissjoni fetħet proċeduri ta’ ksur kontra l-Irlanda, il-Portugall, is-Slovenja u r-Renju Unit dwar il-kwistjoni f’Novembru 2013, u issa qiegħda tintbagħat opinjoni motivata (it-tieni stadju fil-proċeduri tal-ksur tal-UE). L-Irlanda, il-Portugall, is-Slovenja u r-Renju Unit għandhom xahrejn sabiex iwieġbu lill-Kummissjoni.
(Għal aktar tagħrif: H. Kearns - Tel. +32 229 87638 - Mowbajl +32 498 98 7638)
L-ambjent: Il-Kummissjoni titlob lill-BULGARIJA u lil-LATVJA sabiex jaġixxu dwar it-tniġġis tal-arja
Il-Kummissjoni Ewropea qiegħda titlob lill-Bulgarija u lil-Latvja sabiex itejbu l-protezzjoni għaċ-ċittadini mit-tniġġis tat-trab fin (PM10). Dawn il-partiċelli żgħar ħafna jistgħu jikkawżaw l-ażżma, problemi kardjovaskolari, il-kanċer tal-pulmun u l-mewt qabel iż-żmien. Il-partiċelli ġejjin mill-emissjonijiet tal-industrija, tat-traffiku u mit-tisħin tad-djar. Taħt il-liġi tal-UE, l-Istati Membri għandhom jillimitaw l-espożizzjoni taċ-ċittadini għal dawn il-partiċelli. Iċ-ċittadini fis-sitt żoni u l-agglomerazzjonijiet kollha fil-Bulgarija (AG Sofia, AG Plovdiv, AG Varna, it-Tramuntana, il-Lbiċ u x-Xlokk) ġew esposti għal livelli eċċessivi ta’ PM10 minn mill-inqas l-2007. Fil-Latvja, żona waħda biss hija kkonċernata: Riga, bi ksur li jmur lura sal-2007. Il-Kummissjoni hija tal-fehma li ż-żewġ Stati Membri naqsu milli jieħdu l-miżuri meħtieġa li kellhom ikunu stabbiliti sa mill-2007 sabiex iħarsu s-saħħa taċ-ċittadini, u qiegħda titlobhom li jieħdu azzjoni progressiva, rapida u effettiva sabiex jikkonformaw mill-aktar fis possibbli. L-azzjoni tal-lum, opinjoni motivata, issegwi ittri addizzjonali ta’ avviżi ta’ intimazzjoni mibgħuta kemm lill-Bulgarija kif ukoll lil-Latvja f’Jannar 2013 (ara IP/13/47). Jekk il-Bulgarija u l-Latvja jonqsu milli jaġixxu, il-Kummissjoni tista’ tressaq il-każ quddiem il-Qorti tal-Ġustizzja tal-Unjoni Ewropea. (għal aktar tagħrif: J. Hennon - Tel. +32 229 53593 - Mowbajl +32 498 95 3593)
Il-Kummisjoni tħeġġeġ lil SPANJA u lis-SLOVENJA sabiex jimplimentaw ir-regoli dwar id-dritt għall-interpretazzjoni u t-traduzzjoni fi proċeduri kriminali
Il-Kummissjoni Ewropea hija mħassba li Spanja u s-Slovenja ma ħadux azzjoni suffiċjenti biex jimplimentaw id-Direttiva 2010/64/UE dwar id-dritt għall-interpretazzjoni u t-traduzzjoni fi proċeduri kriminali. Iż-żewġ pajjiżi ġew ikkuntattjati f'Mejju ta' din is-sena biex jivverifikaw l-istatus tat-testi fi tħejjija. Din id-Direttiva kellha tiġi implimentata sas-27 ta’ Ottubru 2013.
Minkejja li l-proċess tal-adozzjoni jinsab għaddej, l-abbozz tal-liġi fir-rigward tad-dritt għal traduzzjoni għadu qed jiġi diskuss fiż-żewġ pajjiżi.
(Għal aktar tagħrif: J. Salsby - Tel. +32 2 297 24 59)
Il-Kummissjoni titlob lill-ITALJA u lil SPANJA sabiex jadottaw pjanijiet validi ta’ ġestjoni tas-sajd fil-Baħar Mediterran Il-Kummissjoni bagħtet talba formali lill-Italja u lil Spanja sabiex jiżguraw il-konformità mar-regoli tal-UE dwar is-sajd fil-Mediterran. Taħt ir-'Regolament dwar il-Mediterran', l-Istati Membri għandhom jadottaw pjanijiet ta’ ġestjoni tas-sajd li jsir bix-xbieki tat-tkarkir, bit-tartaruni, bit-tartaruni tax-xatt, bix-xbieki tat-tidwir u gangmi fl-ibħra territorjali tagħhom.
Dawn il-pjanijiet ta’ ġestjoni kellhom ikunu adottati sal-31 ta’ Diċembru 2007. Għall-kuntrarju tar-rekwiżiti tar-Regolament, l-Italja u Spanja għadhom ma adottawx pjanijiet ta’ ġestjoni validi għas-sajd li jsir bil-gangmi. Il-pjanijiet ta’ ġestjoni meħtieġa huma għodod importanti ħafna biex ikun żgurat sfruttar sostenibbli tar-riżorsi tal-ħut fil-Mediterran, fejn tradizzjonalment ma tapplikax il-ġestjoni tas-sajd ibbażata fuq il-kwoti. Fin-nuqqas ta’ risposta sodisfaċenti fi żmien xahrejn, il-Kummissjoni tista’ tressaq lill-Italja u lil Spanja quddiem il-Qorti tal-Ġustizzja tal-Unjoni Ewropea.
Id-drittijiet tal-passiġġieri li jivvjaġġaw bix-xarabank u bil-kowċ: il-Kummissjoni titlob lill-ITALJA u lill-POLONJA jiżguraw li r-regoli jkunu infurzati
Il-Kummissjoni Ewropea talbet lill-Italja u lill-Polonja jadottaw il-miżuri meħtieġa għall-applikazzjoni korretta tad-drittijiet tal-passiġġieri li jivvjaġġaw bix-xarabank u bil-kowċ (ir-Regolament (UE) Nru 181/2011). L-awtoritajiet nazzjonali maħtura miż-żewġ pajjiżi sabiex jissorveljaw l-applikazzjoni effettiva tar-regoli, kif inhuma issa, ma jistgħux jinfurzawhom. Iż-żewġ SM ma stabbilixxewx sistema ta’ pieni sabiex jiżguraw li r-Regolament ikun irrispettat b’mod sħiħ. Barra minn hekk, ma bagħtux il-lista ta’ vendi tax-xarabank fejn il-passiġġieri b’diżabilità u mobilità mnaqqsa jistgħu jingħataw għajnuna adegwata. Ir-Regolament jistipula d-drittijiet tal-passiġġieri li jivvjaġġaw bix-xarabank u bil-kowċ fl-UE u beda japplika mill-1 ta’ Marzu 2013. L-Istati Membri kienu marbuta legalment biex jissodisfaw il-kompiti msemmija hawn fuq. It-talbiet intbagħtu fil-forma ta’ ‘opinjoni motivata’ taħt il-proċeduri ta’ ksur tal-UE. L-Italja u l-Polonja għandhom xahrejn sabiex jinnotifikaw lill-Kummissjoni dwar il-miżuri meħuda sabiex japplikaw ir-regolament b’mod korrett, inkella l-Kummissjoni tista’ tiddeċiedi li tressaq lill-Italja u lill-Polonja quddiem il-Qorti tal-Ġustizzja tal-UE.
It-trasport bil-ferrovija: Il-Kummissjoni titlob lil-LUSSEMBURGU u lil-LITWANJA sabiex jimplimentaw b’mod sħiħ il-leġiżlazzjoni tal-UE dwar is-sigurtà ferrovjarja Il-Kummissjoni Ewropea talbet lil-Litwanja u lil-Lussemburgu sabiex iġibu r-regoli nazzjonali kollha tagħhom konformi mad-Direttiva 2004/49/KE li tiżgura livelli għolja u konsistenti ta’ sigurtà fuq in-netwerks ferrovjarji kollha tal-UE. Kemm fil-Litwanja kif ukoll fil-Lussemburgu dan jirrigwarda b’mod partikolari l-indipendenza tal-korp investigattiv. Barra minn hekk, fil-Lussemburgu jirrigwarda wkoll is-sistemi ta’ ġestjoni tas-sigurtà, il-validità taċ-ċertifikati tas-sigurtà, l-indipendenza, il-kompiti u t-teħid ta’ deċiżjonijiet tal-awtorità tas-sigurtà. Il-leġiżlazzjoni tal-UE għandha l-għan li tiżviluppa approċċ komuni għas-sigurtà ferrovjarja, b’mod partikolari billi tistabbilixxi rekwiżiti ta’ sigurtà fuq is-sistema ferrovjarja, li jinkludu: il-ġestjoni sigura tal-infrastruttura u tat-tħaddim tat-traffiku, ir-rwoli u r-responsabbiltajiet tal-impriżi ferrovjarji u tal-maniġers tal-infrastrutturua u l-interazzjoni tagħhom, qafas regolatorju komuni għas-sigurtà, regolamenti, ġestjoni, sorveljanza tas-sigurtà u investigazzjoni indipendenti tal-inċidenti. Il-leġiżlazzjoni kellha tkun fis-seħħ mit-30 ta’ April 2006. Jekk il-Litwanja u l-Lussemburgu jonqsu milli jirreaġixxu b’mod sodisfaċenti, il-Kummissjoni tista’ tressaq il-każ quddiem il-Qorti tal-Ġustizzja tal-UE. Il-Kummissjoni fetħet proċeduri ta’ ksur kontra l-Litwanja u l-Lussemburgu dwar il-każ f’Settembru 2013, u issa qiegħda tintbagħat opinjoni motivata (it-tieni stadju tal-proċeduri ta’ ksur tal-UE). Iż-żewġ pajjiżi għandhom xahrejn sabiex iwieġbu lill-Kummissjoni.
Il-moviment liberu: il-Kummissjoni titlob lill-AWSTRIJA tirrispetta r-regoli tal-UE għall-iskejjel tal-iskijjar
Il-Kummissjoni Ewropea llum talbet lill-Awstrija tirrispetta r-regoli tal-UE dwar il-moviment liberu tal-ħaddiema, il-libertà tal-istabbiliment u l-libertà li jiġu pprovduti servizzi taħt l-Artikoli 45, 49 u 56 tat-Trattat dwar il-Funzjonament tal-Unjoni Ewropea (TFUE). Għall-kuntrarju tal-liġi tal-UE, l-iskejjel tal-iskijjar fil-provinċja Awstrijaka tat-Tirol jistgħu legalment jipprojbixxu għalliema tal-iskijjar minn Stati Membri oħra milli jgħallmu lill-istudenti mit-Tirol jew li diġà qegħdin hemmhekk. Jistgħu jgħallmu biss studenti li jkunu ġejjin minn Stati Membri oħrajn biex jitgħallmu jiskijjaw. Bi ksur tal-liġi tal-UE u l-ġurisprudenza tal-Qorti tal-Ġustizzja tal-UE, il-leġiżlazzjoni reġjonali dwar l-iskejjel tal-iski fil-provinċja ta’ Styria dejjem teħtieġ kwalifiki komprensivi għall-għalliema tal-iskijjar alpin u ma tagħtix lil dawk li jkollhom kwalifiki ta’ speċjalitajiet separati bħall-“għalliema tal-iskijjar Telemark”, “għalliema tal-iskijjar adattiv” jew “għalliema tal-iskijjar Nordiku” minn Stati Membri oħrajn tal-UE xi rikonoxximent separat tal-kwalifiki tagħhom u b’hekk kwalunkwe aċċess parzjali għall-professjoni fil-provinċja kkonċernata. Billi l-Awstrija għadha ma rrevokatx dawn ir-restrizzjonijiet fiż-żewġ provinċji kkonċernati, il-Kummissjoni qiegħda titlob lill-Awstrija, fil-forma ta’ opinjoni motivata, biex tieħu azzjoni sabiex tikkonforma b’mod sħiħ mar-regoli tal-UE. Jekk l-awtoritajiet Awstrijaċi ma jwieġbux b’mod sodisfaċenti fi żmien xahrejn, il-Kummissjoni tista’ tressaq il-każ quddiem il-Qorti tal-Ġustizzja tal-UE. Aktar tagħrif: http://ec.europa.eu/internal_market/qualifications/index_en.htm
(Għal aktar tagħrif: C. Hughes - Tel. +32 2 296 44 50 - Mowbajl +32 498 964450)
L-akkwisti pubbliċi: Il-Kummissjoni titlob lill-AWSTRIJA tapplika r-regoli tal-UE
Il-Kummissjoni Ewropea llum talbet li l-Awstrija tirrispetta r-regoli tal-UE dwar l-akkwisti pubbliċi fir-rigward tal-istampar ta’ għadd ta’ dokumenti uffiċjali. Hija talbet lill-Awstrija wkoll biex temenda, fejn applikabbli, id-dispożizzjonijiet legali tagħha li jobbligaw lill-awtoritajiet federali jagħtu direttament lill-Uffiċċju Awstrijakk tal-Istampar xogħol ta’ stampar sigur ta’ ċerti dokumenti. Sa mis-sena 2000, l-awtoritajiet kontraenti Awstrijaċi taw direttament xogħol ta’ stampar ta’ diversi dokumenti uffiċjali, inklużi passaporti u liċenzji tas-sewqan, lill-Österreichische Staatsdruckerei, kumpanija privata. Ma fetħux dawn is-servizzi għall-kompetizzjoni Ewropea permezz ta’ proċedura ta’ akkwist pubbliku. L-Awstrija naqset milli tagħti raġunijiet suffiċjenti sabiex tiġġustifika għaliex l-istampar ta’ dawn id-dokumenti mgħandux isegwi r-regoli tal-kompetizzjoni Ewropea – kompetizzjoni li għandha l-għan li tiżgura li s-servizzi jkunu pprovduti liċ-ċittadini Awstrijaċi bl-aħjar valur għal flushom. Il-Kummissjoni Ewropea, għaldaqstant, tikkunsidra li l-Awstrija naqset milli tissodisfa l-obbligi tagħha taħt ir-regoli Ewropej dwar l-akkwisti pubbliċi, b’mod speċjali d-Direttiva 2004/18/KE. It-talba tal-Kummissjoni tieħu l-forma ta’ opinjoni motivata, it-tieni stadju tal-proċeduri ta’ ksur. Jekk ma tkun innotifikata l-ebda miżura li ttemm il-ksur tal-liġi tal-UE fi żmien xahrejn, il-Kummissjoni tista’ tiddeċiedi li tressaq lill-Awstrija quddiem il-Qorti tal-Ġustizzja tal-UE. Aktar tagħrif dwar l-akkwist pubbliku.
Il-Kummissjoni titlob lill-BELĠJU aktar trasparenza fil-finanzjament ferrovjarju Il-Kummissjoni Ewropea talbet formalment lill-Belġju biex ikun għal kollox trasparenti fl-użu tal-fondi pubbliċi għas-servizzi tat-trasport ferrovjarju, kif meħtieġ mid-Direttiva 2012/34/UE. Iż-żamma ta’ kontijiet trasparenti hija l-uniku mod kif jiġi identifikat l-infiq tal-flus pubbliċi u jekk humiex qegħdin jintużaw għal skopijiet oħrajn apparti dawk maħsuba. Bin-nuqqas ta’ trasparenza attwali, mhux eskluż li l-fondi pubbliċi mħallsa bħala obbligi ta’ servizz pubbliku għas-servizzi tat-trasport tal-passiġġieri qegħdin jintużaw biex jissussidjaw fl-istess waqt servizzi ta’ trasport oħrajn. Dan ma jaqbilx mar-regoli eżistenti tal-UE, li għandhom l-għan li jistabbilixxu suq ferrovjarju intern tal-UE kompetittiv u bla distorsjoni, b’kundizzjonijiet indaqs għall-fornituri kollha tas-servizz tat-trasport. Fin-nuqqas ta’ tweġiba sodisfaċenti fi żmien xahrejn, il-Kummissjoni tista’ tiddeċiedi li tressaq lill-Belġju quddiem il-Qorti tal-Ġustizzja tal-Unjoni Ewropea.
It-tisħiħ tad-Drittijiet tal-Konsumatur: Il-Kummissjoni tappella lill-BULGARIJA sabiex timplimenta d-Direttiva l-ġdida tal-UE Il-Kummissjoni Ewropea hija mħassba dwar il-fatt li l-Bulgarija għadha ma implimentatx id-Direttiva dwar id-Drittijiet tal-Konumatur (MEMO/13/1144) fil-leġiżlazzjoni nazzjonali tagħha. Iż-żmien għall-implimentazzjoni ta’ din id-Direttiva skada fit-13 ta’ Diċembru 2013 u l-liġijiet nazzjonali kellhom jibdew japplikaw mit-13 ta’ Ġunju 2014. Id-Direttiva dwar id-Drittijiet tal-Konsumatur tinkludi sett ta’ drittijiet ewlenin li taw spinta lill-protezzjoni tal-konsumatur madwar l-UE. Dawn jinkludu aktar trasparenza fil-prezzijiet, projbizzjoni ta’ sovrataxxi għall-użu tal-karti ta’ kreditu u hotlines u fuq il-kaxxi mmarkati minn qabel fuq l-internet (pereżempju meta tixtri biljett tal-ajru), kif ukoll estensjoni tal-perjodu (minn sebgħa għal 14-il jum) li fih konsumatur jista’ jerġa’ jibdielu mix-xiri (ara l-fuljett dwar id-drittijiet tal-konsumatur). Dawn id-drittijiet madankollu jibqgħu ma jfissru xejn għall-konsumaturi sakemm ma jkunux implimentati mill-Istati Membri fil-liġijiet nazzjonali tagħhom biex jieħdu effett. Dan huwa tabilħaqq aktar importanti fil-pajjiżi fejn – skont l-aħħar Tabella ta’ Valutazzjoni tal-Konsumatur – l-għarfien tad-drittijiet tal-konsumatur huwa baxx. Il-Bulgarija hija fost tmien pajjiżi tal-UE fejn dan huwa l-każ u huwa minħabba f’hekk li l-Kummissjoni qiegħda fil-preżent tagħmel Kampanja dwar id-Drittijiet tal-Konsumatur biex iżżid l-għarfien tal-konsumaturi dwar id-drittijiet tagħhom (MEMO/14/191).
Tassazzjoni: Il-Kummissjoni titlob lil ĊIPRU jadatta regoli tat-taxxa li jirriflettu l-adeżjoni tal-Kroazja mal-UE Il-Kummissjoni talbet formalment lil Ċipru jimplimenta l-adattamenti ta’ ċerti regoli tal-UE dwar it-taxxa sabiex jieħdu inkonsiderazzjoni l-adeżjoni tal-Kroazja mal-UE. Id-Direttiva 2013/13/UE tadatta ċerti Direttivi dwar it-taxxa sabiex jirriflettu l-adeżjoni tal-Kroazja. Il-leġiżlazzjoni adattata tinkludi d-Direttiva dwar il-Kumpaniji Prinċipali u s-Sussidjarji, id-Direttiva dwar il-Fużjonijiet u d-Direttiva dwar l-Imgħaxijiet u d-Drittijiet – li kollha huma maħsuba sabiex jipprevjenu t-tassazzjoni doppja fis-Suq Uniku. L-Istati Membri kienu meħtieġa jimplimentaw dawn il-bidliet sad-data tad-dħul tal-Kroazja fl-UE fl-1 ta’ Lulju, 2013. Madankollu, Ċipru ma nnotifikat l-ebda miżura li ħadet għal dan il-għan lill-Kummissjoni. It-talba hija f’forma ta’ Opinjoni Motivata. Fin-nuqqas ta’ risposta sodisfaċenti fi żmien xahrejn, il-Kummissjoni tista’ tressaq lil Ċipru quddiem il-Qorti tal-Ġustizzja tal-UE. (Ref: 2013/0346)
(Għal aktar tagħrif: E. Traynor - Tel. +32 229 21548 - Mowbajl +32 498 98 3871)
L-ambjent: Il-Kummissjoni tħeġġeġ lill-ĠERMANJA tieħu azzjoni ulterjuri kontra t-tniġġis min-nitrati fl-ilma Il-Kummissjoni Ewropea qiegħda tħeġġeġ lill-Ġermanja tieħu miżuri aktar b’saħħithom biex teqred it-tniġġis tal-ilma kkawżat min-nitrati. L-aħħar ċifri sottomessi mill-Ġermanja fl-2012 urew li l-problemi ta’ tniġġis min-nitrati fl-ilma ta’ taħt l-art u tal-wiċċ, inkluża l-ewtrofikazzjoni tal-ilmijiet kostali u marittimi marru għall-agħar, b’mod speċjali fil-Baħar Baltiku. Minkejja t-tendenzi negattivi, il-Ġermanja ma ħadet l-ebda miżura addizzjonali suffiċjenti sabiex tnaqqas jew tipprevjeni t-tniġġis min-nitrati kif meħtieġ mil-liġi tal-UE. In-nitrati huma essenzjali għat-tkabbir tal-pjanti, u jintużaw ħafna bħala fertilizzanti, iżda l-livelli eċċessivi ta’ nitrati jistgħu jagħmlu ħsara lill-ilma ħelu u lill-ambjent marittimu billi jippromwovu l-iżvilupp tal-alka li tifga ħajja oħra, proċess magħruf bħala ewtrofikazzjoni. Il-purifikazzjoni ta’ nitrati żejda mill-ilma tax-xorb huwa wkoll proċess għali. Fuq ir- rakkomandazzjoni tal-Kummissarju għall-Ambjent Janez Potočnik, il-Kummissjoni qiegħda tibgħat opinjoni motivata li fiha titlob lill-Ġermanja tikkonforma mal-liġi tal-UE f’dan il-qasam. Jekk tonqos milli tagħmel dan fi żmien xahrejn, il-Kummissjoni tista’ tressaq il-każ quddiem il-Qorti tal-Ġustizzja tal-UE.
(għal aktar tagħrif: J. Hennon - Tel. +32 229 53593 - Mowbajl +32 498 95 3593)
Il-Kummissjoni titlob lil SPANJA telimina t-trattament inugwali għall-fornituri tat-trasport għall-iskola f’Castile u León
Il-Kummissjoni Ewropea talbet formalment lil Spanja temenda l-leġiżlazzjoni ta’ Castile u León għall-forniment ta’ trasport bix-xarabank għall-iskola. Taħt il-leġiżlazzjoni eżistenti, l-operaturi li diġà jipprovdu servizzi ġenerali ta’ xarabanks għall-pubbliku jingħataw trattament preferenzjali meta jiġu organizzati sejħiet għall-offerti ta’ forniment ta’ trasport għall-iskola. Dan il-vantaġġ huwa ksur ovvju tal-prinċipju ta’ nuqqas ta’ diskriminazzjoni u ta’ trattament ugwali tal-offerenti kollha li jieħdu sehem fil-proċeduri tas-sejħiet għall-offerti u jmur kontra d-Direttiva 2004/18/KE dwar l-akkwisti pubbliċi u r-Regolament (KE) Nru 1370/07 dwar l-obbligu ta’ servizz pubbliku fit-trasport fuq l-art. Il-kriterji għall-għoti tal-kuntratt għandhom jikkunsidraw jew l-offerta l-aktar ekonomikament vantaġġjuża jew l-irħas prezz, irrispettivament minn kuntratti ta’ servizz tat-trasport oħrajn li jkunu għaddejjin. Jekk il-leġiżlazzjoni ma tinbidilx fi żmien xahrejn, il-Kummissjoni tista’ tressaq lil Spanja quddiem il-Qorti tal-Ġustizzja tal-Unjoni Ewropea.
L-ambjent: Il-Kummissjoni titlob lill-FINLANDJA tapplika regoli dwar ir-restrizzjoni ta’ sustanzi perikolużi u dwar l-iskart mill-imballaġġ, u temenda r-regoli dwar l-ilma tal-għawm
Il-Kummissjoni Ewropea qiegħda tibgħat lill-Finlandja tliet opinjonijiet motivati dwar il-leġiżlazzjoni ambjentali. L-ewwel waħda tħeġġeġ lill-Finlandja tibgħat dettalji dwar kif il-leġiżlazzjoni tal-UE dwar ir-restrizzjoni tal-użu ta’ ċerti sustanzi perikolużi f’tagħmir elettriku u elettroniku (id-Direttiva RoHS) qiegħda tiġi implimentata fil-liġi nazzjonali tagħha. Wara li l-Finlandja qabżet l-iskadenza oriġinali tat-2 ta’ Jannar 2013, il-Kummissjoni bagħtet ittri ta’ intimazzjoni fil-21 ta’ Marzu 2013. Peress li n-nuqqasijiet għadhom ma ġewx irranġati, il-Kummissjoni qiegħda tibgħat opinjoni motivata. It-tieni opinjoni motivata tirrigwarda l-iskart mill-imballaġġ – l-Istati Membri kellhom jinformaw lill-Kummissjoni dwar passi li qegħdin jieħdu sabiex jimplimentaw id-Direttiva riveduta dwar l-Imballaġġ fil-leġiżlazzjoni nazzjonali sat-13 ta’ Settembru 2013. Ir-reviżjoni twessa’ l-ambitu tad-direttiva oriġinali, billi tiċċara d-demarkazzjoni bejn x’inhu imballaġġ u x’mhux, bl-għan li tnaqqas l-iskart mill-imballaġġ madwar l-UE. It-tielet opinjoni motivata tirrigwarda l-leġiżlazzjoni dwar l-ilma għall-għawm. Il-leġiżlazzjoni Finlandiża tiddefinixxi primarjament il-bajjiet abbażi tan-numru ta’ għawwiema li jżuru post partikolari fi kwalunkwe ġurnata, minflok tuża kriterji oħrajn meħtieġa mil-liġi tal-UE bħal pereżempju l-infrastruttura disponibbli. Taħt il-liġi tal-UE, l-għadd ta’ għawwiema huwa kriterju wieħed biss, iżda dan għandu jkun ikkumplimentat minn oħrajn, fosthom, pereżempju, l-infrastruttura eżistenti. Il-Kummissjoni tikkunsidra li l-leġiżlazzjoni tal-Finlandja mhijiex konformi mal-ambitu tal-liġi tal-UE inkwistjoni, u tirriskja li ċċaħħad liċ-ċittadini minn livell adegwat ta’ protezzjoni. Għaldaqstant il-Kummissjoni qiegħda titlob lill-Finlandja ġġib il-leġiżlazzjoni tagħha dwar l-għawm konformi mal-istandards Ewropej. Jekk il-Finlandja tonqos milli taġixxi fi żmien xahrejn, il-każijiet jistgħu jitressqu quddiem il-Qorti tal-Ġustizzja tal-UE. Pieni finanzjarji jistgħu jkunu imposti għad-Direttiva RoHS.
Tassazzjoni: VAT fuq l-avvenimenti sportivi fi FRANZA
Il-Kummissjoni qiegħda titlob lil Franza biex iddaħħal il-VAT fuq il-biljetti tad-dħul għall-partiti tal-futbol u avvenimenti sportivi oħrajn mhux soġġetti għat-taxxa fuq id-divertiment. Fil-fatt, b’applikazzjoni tad-Direttiva tal-VAT, id-drittijiet tad-dħul għall-avvenimenti sportivi normalment għandhom ikunu soġġetti għall-VAT. Madankollu, Franza teżenta għal kollox mill-VAT id-drittijiet tad-dħul għall-avvenimenti sportivi. Għalkemm id-Direttiva tal-VAT għandha l-għan li tarmonizza din it-taxxa għall-funzjonament tajjeb tas-suq intern, hija tippermetti lill-Istati Membri jżommu, b’mod derogatorju u transitorju, ċerti eżenzjonijiet li kienu jeżistu fl-1 ta’ Jannar 1978, fil-kundizzjonijiet li kienu jeżistu f’din l-istess data. Dan huwa l-każ tal-eżenzjoni mill-VAT li Franza kienet tapplika għall-avvenimenti sportivi meta dawn kienu soġġetti għat-taxxa fuq id-divertiment. Sadanittant, Franza daħħlet il-possibbiltà għall-muniċipalitajiet li jeżentaw mit-taxxa fuq id-divertiment l-avvenimenti sportivi organizzati fit-territorju tagħhom, kif fil-fatt xi wħud minnhom għamlu. Il-Kummissjoni tqis li f’dan il-każ l-eżenzjoni mill-VAT m’għadx hemm lokha.
It-talba qiegħda ssir fil-forma ta’ opinjoni motivata. Jekk ma tasalx tweġiba sodisfaċenti fi żmien xahrejn, il-Kummissjoni tista’ tiddeċiedi li tressaq il-każ quddiem il-Qorti tal-Ġustizzja tal-Unjoni Ewropea. (Ref.: 2012/4194)
(Għal aktar tagħrif: E. Traynor - Tel. +32 229 21548 - Mowbajl +32 498 98 3871) Servizzi: Il-Kummissjoni titlob lill-UNGERIJA tirrispetta r-regoli tal-UE fir-rgward tal-ħlasijiet mobbli
Il-Kummissjoni Ewropea llum talbet lill-Ungerija tirrispetta r-regoli tal-UE dwar il-libertà tal-istabbiliment u l-forniment liberu ta' servizzi (l-Artikoli 49 u 56 TFUE u l-Artikoli 15 u 16 tad-Direttiva 2006/123/KE) fir-rigward ta' ħlasijiet mobbli. Skont l-Att tal-2011 dwar l-organizzazzjoni nazzjonali tal-ħlasijiet mobbli, il-kumpanija b'sjieda statali National Mobile Payment Ltd. ingħatat id-dritt esklussiv li topera s-sistema nazzjonali tal-ħlasijeit mobbli, li hija pjattaforma li l-fornituri tas-servizzi se jkunu obbligati jużaw meta jipprovdu servizzi ta' intermedjazzjoni għall-ħlasijiet mobbli b'rabta ma' xi servizz pubbliku (eż. parkeġġ pubbliku). Dan id-dritt esklussiv ġdid jrażżan b'mod sinifikanti u bla ħtieġa l-aċċess għal suq li qabel kien miftuħ kollu kemm hu għall-kompetizzjoni, biex b'hekk iservi ta' dannu għall-investituri eżistenti u jiddiswadi lill-investituri futuri bla ġustifikazzjoni xierqa. Il-Kummissjoni titlob lill-Ungerija, fl-għamla ta' opinjoni raġunata – it-tieni stadju tal-proċedura ta' infrazzjoni, biex tieħu azzjoni ħalli tikkonforma bis-sħiħ mar-regoli tal-UE. Jekk l-awtoritajiet Ungeriżi ma jirrispondux b'mod sodisfaċenti fi żmien xahrejn, il-Kummissjoni taf tirreferi l-kwistjoni lill-Qorti tal-Ġustizzja tal-UE.
Sigurtà Soċjali: Il-Kummissjoni titlob lill-IRLANDA tħallas kumpens lill-persuni li jindukraw assigurati fl-Irlanda anki jekk jgħixu fi Stat Membru ieħor
Il-Kummissjoni Ewropea talbet lill-Irlanda tiżgura li l-persuni li jikkwalifikaw għall-kumpens ta’ min jindokra taħt il-liġi Irlandiża dwar is-sigurtà soċjali jistgħu jiksbuh anki jekk ikunu jgħixu fi Stat Membru ieħor.
Il-kumpens għal min jindokra huwa ħlas lil persuni bi dħul baxx li qegħdin jieħdu ħsieb persuna li tkun teħtieġ għajnuna minħabba l-età, xi diżabilità jew mard (inkluż mard mentali). Wieħed mir-rekwiżiti għall-intitolament huwa li min jirċievi l-kumpens ikun residenti fl-Irlanda. Bir-rifjut li tipprovdi dan il-kumpens lil persuni li jgħixu fi Stati Membri oħrajn iżda li jħallsu l-kontribuzzjonijiet tas-sigurtà soċjali tagħhom fl-Irlanda, l-Irlanda qiegħda tikser ir-regoli tal-UE dwar il-koordinazzjoni tas-sigurtà soċjali. It-talba tieħu l-forma ta’ ‘opinjoni motivata’ taħt il-proċeduri tal-ksur tal-UE. L-Irlanda issa għandha xahrejn sabiex tinnotifika lill-Kummissjoni dwar il-miżuri meħuda sabiex timplimenta r-regoli tal-UE b’mod sħiħ. Inkella, il-Kummissjoni tista’ tiddeċiedi li tressaq lill-Irlanda quddiem il-Qorti tal-Ġustizzja tal-UE.
(Għal aktar tagħrif: J. Todd - Tel. +32 229 94107 - Mowbajl +32 498 99 4107)
Kwoti tal-ħalib: Il-Kummissjoni titlob lill-ITALJA tirkupra l-ħlasijiet dovuti mill-produtturi tal-ħalib Taljani Il-Kummissjoni laħqet stadju ġdid fil-proċedura legali mibdija kontra l-Italja dwar in-nuqqas ta’ rkupru tal-ħlasijiet dovuti mill-produtturi tal-ħalib li kienu qabżu l-kwoti tagħhom ta’ produzzjoni waqt il-kampanji tal-1995 u tal-2009 (ara IP/13/577).
Mill-ammont totali ta’ EUR 2,265 biljun, EUR 1,395 biljun qatt ma ġew irkuprati. Il-kobor tal-ammonti mhux irkuprati juru li l-awtoritajiet Taljani ma ħadux jew ma implimentawx miżuri suffiċjenti sabiex jassiguraw il-ħlasijiet tal-ammonti dovuti mill-produtturi kkonċernati.
In-nuqqas ta’ kapaċità tal-Italja li tara li tirkupra b’mod effettiv dawn il-ħlasijiet jikkomprometti l-isforzi li jsiru fil-livell Ewropew biex ikun stabbilizzat is-suq tal-prodotti tal-ħalib u toħloq distorsjoni fil-kompetizzjoni mal-produtturi l-oħrajn Ewropej u Taljani li rrispettaw il-kwoti ta’ produzzjoni jew li ħallsu taxxi fuq l-eċċessi f’każ li qabżuhom. Barra minn hekk, dan l-ammont għandu jitħallas fil-baġit tal-Italja biex il-persuni taxxabbli ma joħorġux telliefa.
Wara li ntbagħat avviż ta’ intimazzjoni, fl-20 ta’ Ġunju 2013, it-tieni stadju tal-proċedura ta’ ksur jikkonsisti f’li tintbagħat opinjoni motivata. Fin-nuqqas ta’ tweġiba sodisfaċenti mill-Italja fi żmien xahrejn, il-Kummissjoni tista’ tressaq il-każ quddiem il-Qorti tal-Ġustizzja tal-Unjoni Ewropea biex tiddeċiedi dwar in-nuqqas tal-Italja li tissodisfa l-obbligi tagħha.
(Għal aktar tagħrif: R. Waite - Tel. +32 229 61404 - Mowbajl +32 498 96 1404)
Telecoms: Il-Kummissjoni tgħid lill-ITALJA sabiex tapplika ħlasijiet amministrattivi ġusti u trasparenti sabiex telimina l-ostakoli għad-dħul fis-suq għall-SMEs
Il-Kummissjoni llum talbet formalment lill-Italja timplimenta b’mod sħiħ fil-liġi nazzjonali id-Direttiva dwar l-Awstorizzazzjoni f’dak li jirrigwarda l-ħlasijiet amministrattivi imposti fuq l-operaturi tat-telecom. Dan jirrigwarda b’mod partikolari l-kriterji għall-applikazzjoni ta’ ħlasijiet amministrattivi li jistgħu joħolqu ostakoli għad-dħul fis-suq, peress li jaffettwaw b’mod sproporzjonat lill-operaturi ż-żgħar tan-netwerk. Barra minn hekk, ir-regoli Taljani ma jimplimentawx obbligu ta’ trasparenza biex kull sena tiġi ppubblikata ħarsa ġenerali tat-tariffi amministrattivi intaxxati u l-ispejjeż amministrattivi li jġorr il-Ministeru tal-Iżvilupp Ekonomiku. It-talba tal-Kummissjoni qiegħda tieħu l-forma ta’ opinjoni motivata, it-tieni stadju tal-proċedura ta’ ksur. Jekk l-Italja ma tagħtix tweġiba sodisfaċenti fi żmien xahrejn, il-Kummissjoni tista’ tressaq lill-Italja quddiem il-Qorti tal-Ġustizzja tal-UE.
(Għal aktar tagħrif: R. Heath – Tel. +32 229 61716 - Mowbajl +32 460 75 0221)
It-trasport ferrovjarju: il-Kummissjoni titlob lill-PORTUGALL jimplimenta b’mod sħiħ il-leġiżlazzjoni tal-UE dwar l-interoperabbiltà ferrovjarja Il-Kummissjoni Ewropea talbet lill-Portugall iġib ir-regoli nazzjonali tiegħu konformi mad-Direttiva 2008/57/KE dwar l-interoperabbiltà ferrovjarja, b’mod speċjali f’dak li jirrigwarda l-awtorizzazzjoni tal-vetturi. Il-leġiżlazzjoni għandha l-għan li tistabbilixxi l-kundizzjonijiet biex tinkiseb l-interoperabbiltà fis-sistema Ewropea tat-trasport ferrovjarju u biex is-settur ferrovjarju jkun jista’ jikkompeti b’mod aktar effettiv ma’ modi oħrajn ta’ trasport. Dan jippermetti li ċ-ċittadini jivvjaġġaw faċilment madwar l-Ewropa u l-oġġetti jiġu ttrasportati fuq mod ta’ trasport aktar sigur u li ma jagħmilx ħsara lill-ambjent. Il-leġiżlazzjoni kellha tkun fis-seħħ sa mid-19 ta’ Lulju 2010. Jekk il-Portugall jonqos li jirreaġixxi b’mod sodisfaċenti, il-Kummissjoni tista’ tressaq il-każ quddiem il-Qorti tal-Ġustizzja tal-UE. Il-Kummissjoni fetħet proċeduri ta’ ksur kontra l-Portugall dwar din il-kwistjoni f’Novembru 2013, u issa qiegħda tintbagħat opinjoni motivata (it-tieni stadju tal-proċeduri ta’ ksur tal-UE). Il-Portugall għandu xahrejn sabiex iwieġeb lill-Kummissjoni.
L-ambjent: Il-Kummissjoni titlob lir-RUMANIJA tippromulga r-regoli tal-UE dwar l-iskart mill-imballaġġ u l-vetturi li m’għadhomx jintużaw
Il-Kummissjoni Ewropea qiegħda tħeġġeġ lir-Rumanija tibgħat dettalji dwar kif il-leġiżlazzjoni tal-UE f’żewġ oqsma differenti tal-iskart – l-iskart mill-imballaġġ u l-vetturi li m’għadhomx jintużaw – qiegħda tiġi implimentata fil-liġi nazzjonali tagħha. Id-Direttiva aġġornata dwar l-imballaġġ, li twessa’ l-ambitu tad-Direttiva oriġinali, billi tiċċara d-demarkazzjoni bejn x’inhu imballaġġ u x’mhux bl-għan li jonqos l-iskart mill-imballaġġ, kellha tkun promulgata fil-leġiżlazzjoni nazzjonali sat-30 ta’ Settembru 2013. Ir-Rumanija ma laqħitx din l-iskadenza u rċeviet ittra ta’ intimazzjoni fid-29 ta’ Novembru 2013. Ir-Rumanija wieġbet f’Jannar li kien qed jiġi mfassal abbozz ta’ Deċiżjoni tal-Gvern, iżda peress li l-Kummissjoni ma ġietx innotifikata dwar dawn il-miżuri, qiegħda tintbagħat Opinjoni Motivata. It-tieni opinjoni motivata tirrigwarda emenda għall-istandards tal-UE għall-vetturi li m’għadhomx jintużaw, li kellha tkun promulgata fil-leġiżlazzjoni nazzjonali sat-22 ta’ Awwissu 2013. Peress li ma waslet l-ebda notifika, il-Kummissjoni bagħtet ittra ta’ intimazzjoni f’Settembru. Ir-Rumanija wieġbet li kienet qiegħda taħdem sabiex tadotta l-leġiżlazzoni xierqa, iżda peress li ma waslet l-ebda notifika, il-Kummissjoni qiegħda tibgħat opinjoni motivata. Ir-Rumanija għandha xahrejn sabiex twieġeb, inkella tista’ titressaq quddiem il-Qorti tal-Ġustizzja tal-UE.
Il-moviment liberu tal-oġġetti: il-Kummissjoni titlob lir-RUMANIJA tneħħi l-ostakoli għall-esportazzjoni tal-gass naturali
Billi tobbliga lill-produtturi fir-Rumanija jagħtu prijorità lill-bejgħ fis-suq nazzjonali u bis-sottomissjoni ta’ tranżazzjonijiet tal-gass għall-kontroll u l-approvazzjoni minn qabel, il-Kummissjoni tqis li l-qafas legali attwali Rumen joħloq ostakoli mhux iġġustifikati għall-esportazzjoni tal-gass mir-Rumanija u talbet li dawn l-ostakoli jitneħħew. Il-Kummissjoni tqis li bil-ħolqien tal-ostakoli għall-moviment liberu tal-oġġetti fis-Suq Uniku, ir-Rumanija naqset milli tissodisfa l-obbligi tagħha taħt l-Artikolu 35 u 36 tat-Trattat dwar il-Funzjonament tal-Unjoni Ewropea u taħt l-Artikolu 40(c) tad-Direttiva 2009/73/KE tal-Parlament Ewropew u tal-Kunsill tat-13 ta’ Lulju 2009 dwar regoli komuni għas-suq intern tal-gass naturali.
It-talba tal-Kummissjoni lir-Rumanija tieħu l-forma ta’ opinjoni motivata. Fin-nuqqas ta’ tweġiba sodisfaċenti fi żmien xahrejn, il-Kummissjoni tista’ tressaq lir-Rumanija quddiem il-Qorti tal-Ġustizzja tal-UE.
(għal aktar tagħrif: C. Corazza - Tel. +32 229 51752 - Mowbajl +32 498 99 2862)
Is-saħħa tal-annimali: il-Kummissjoni tħeġġeġ lill-ISVEZJA tabbanduna l-ittestjar tal-paratuberkulożi fuq il-bovini Il-Kummissjoni Ewropea llum bagħtet talba formali (opinjoni motivata) lill-Isvezja, fejn talbitha tabbanduna l-kwarantina obbligatorja u l-ittestjar għall-paratuberkulożi fuq l-annimali bovini. Il-kundizzjonijiet tas-saħħa tal-annimali armonizzati għall-kummerċ tal-annimali bovini fid-Direttiva 64/432/KEE ma jipprovdux xi rekwiżiti tas-saħħa għall-paratuberkulożi. Barra minn hekk, dan l-ittestjar obbligatorju wara l-wasla jaqta’ qalb il-bdiewa Svediżi milli jdaħħlu annimali bovini minn Stati Membri oħrajn tal-UE, li għandu l-istess effett ta’ restrizzjonijiet kwantitattivi. Għaldaqstant, ma jistax ikun iġġustifikat taħt l-Artikolu 36 tat-Trattat dwar il-Funzjonament tal-UE (TFUE), li jirregola r-restrizzjonijiet u l-projbizzjonijiet fuq l-importazzjonijiet. Il-paratuberkulożi hija infezzjoni li tittieħed fl-intestin iż-żgħir tal-bovini, u wkoll fin-nagħaġ. Is-sintomi, jekk ikun hemm, idumu ħafna ma jitfaċċaw u n-nuqqas ta’ testijiet dijanjostiċi eżatti għas-sejbien ta’ annimali infettati tispjega n-nuqqas ta’ garanziji tas-saħħa addizzjonali tal-UE għall-paratuberkulożi. Jekk l-Isvezja tonqos milli tinforma lill-Kummissjoni, fi żmien xahrejn minn din it-talba formali, li l-ittestjar waqaf, il-Kummissjoni tista’ tressaq il-każ quddiem il-Qorti tal-Ġustizzja tal-UE.
L-ambjent: il-Kummissjoni titlob lir-RENJU UNIT jaġixxi fuq l-impant tal-enerġija, it-trattament tad-drenaġġ urban, u l-aġġornament tar-regoli dwar l-ilma tal-għawm Illum il-Kummissjoni bagħtet lir-Renju Unit tliet opinjonijiet motivati dwar kwistjonijiet ambjentali. L-ewwel waħda tirrigwarda lill-impjant tal-enerġija ta’ Pembroke, l-akbar impjant tal-enerġija li jaħdem bil-gass fl-Ewropa, fejn is-sistema ta’ tkessiħ tal-impjant għandha impatt ħażin fuq l-ekosistema ta’ madwarha, li hija Żona Speċjali ta’ Konservazzjoni Marittima (SAC) imħarsa taħt il-liġi tal-UE. Taħt id-Direttiva dwar il-Valutazzjoni tal-Impatt Ambjentali u d-Direttiva dwar il-Ħabitats, il-kunsens għall-iżvilupp għandu jingħata biss wara li l-impatti ambjentali potenzjali kollha jkunu ġew ivvalutati. Dan ma jidhirx li sar fil-każ tal-impjant ta’ Pembrokeshire, fejn il-kunsens għall-iżvilupp u l-bini kif ukoll il-liċenza għall-astrazzjoni tal-ilma u permess għat-tħammil tat-teħid u l-ħruġ tas-sistema ta’ tkessiħ ingħataw qabel ma tlestew il-valutazzjonijiet ambjentali kollha. Minħabba f’hekk, ilma sħun b’tagħbija bijoċida kbira attwalment qiegħed jintrema fil-kanal protett ta’ Milford Haven. Ħafna mill-ħut iż-żgħir, il-bajd tiegħu u organiżmi żgħar oħra huma affettwati mis-sistema ta’ tkessiħ, li tgħaddi kwantitajiet kbar ta’ ilma minn naħa waħda tal-SAC għal ġol-impjant u lura barra min-naħa l-oħra. L-ittra tal-Kummissjoni turi wkoll tħassib dwar l-applikazzjoni tad-Direttiva IPPC dwar il-permessi finali maħruġa, b’mod partikolari għall-fatt li aċċettaw din is-sistema ta’ tkessiħ bħala l-Aqwa Teknoloġija Disponibbli f’dan il-post sensittiv u minħabba f’dan ippermettew li jinkiser Standard ta’ Kwalità Ambjentali.
It-tieni ittra tirrigwarda t-trattament tad-drenaġġ urban. Ir-rapporti mir-Renju Unit juru li għadd ta’ agglomerazzjonijiet għadhom qegħdin jiksru l-istandards tal-UE. L-opinjoni motivata tal-lum, li ssegwi ittri ta’ intimazzjoni mibgħuta f’Ġunju 2009 u Ġunju 2013, tkopri tixrid eċċessiv ta’ drenaġġ f’Llanelli u Gowerton, Wales, fl-ilmijiet sensittivi ta’ Burry Inlet, li qed isir anki f’kundizzjonijiet normali tat-temp (jiġifieri b’paragun ma’ meta tinżel xita qawwija); in-nuqqas ta’ provvista ta’ trattament sekondarju għad-drenaġġ f’disa’ agglomerazzjonijiet inkluża Ġibiltà; u n-nuqqas ta’ provvista ta’ trattament aktar strett għad-drenaġġ f’24 agglomerazzjoni kklassifikati bħala żoni sensittivi. Ir-Renju Unit għandu xahrejn biex iwieġeb.
It-tielet opinjoni motivata tirrigwarda l-leġiżlazzjoni dwar l-ilma għall-għawm. Il-Kummissjoni talbet għadd ta’ emendi għall-promulgazzjoni tar-Renju Unit tar-regoli tal-UE dwar l-ilma tal-għawm, u għalkemm ħafna minnhom issa saru, għad ma hemmx informazzjoni dwar xi emendi li fadal u li kienu mwiegħda għal Ġibiltà. Għaldaqstant qiegħda tintbagħat opinjoni motivata. Ir-Renju Unit għandu xahrejn biex iwieġeb.
Is-servizzi finanzjarji: il-Kummissjoni titlob lir-RENJU UNIT japplika r-regoli tal-UE
Illum il-Kummissjoni Ewropea talbet lir-Renju Unit jimplimenta b’mod sħiħ l-hekk imsejħa Direttiva Omnibus I (id-Direttiva 2010/78/KE) li temenda ħdax-il direttiva dwar is-servizzi finanzjarji (id-Direttivi 98/26/KE, 2002/87/KE, 2003/6/KE, 2003/41/KE, 2003/71/KE, 2004/39/KE, 2004/109/KE, 2005/60/KE, 2006/48/KE, 2006/49/KE u 2009/65/KE) biex jiġu riflessi l-konsegwenzi tat-twaqqif tal-awtoritajiet superviżorji ġodda Ewropej għall-banek (l-Awtorità Bankarja Ewropea), it-titoli (l-Awtorità Ewropea tat-Titoli u s-Swieq) u l-assigurazzjoni u l-pensjonijiet okkupazzjonali (l-Awtorità Ewropea tal-Assigurazzjoni u l-Pensjonijiet tax-Xogħol). Id-Direttiva Omnibus I kellha tkun implimentata fl-Istati Membri kollha tal-UE sal-31 ta’ Diċembru 2011. Madankollu r-Renju Unit implimenta biss parti mid-dispożizzjonijiet meħtieġa. It-talba tal-Kummissjoni qiegħda tieħu l-forma ta’ opinjoni motivata, it-tieni stadju tal-proċedura ta’ ksur tal-UE. Jekk ma jkunux notifikati miżuri sħaħ ta’ implimentazzjoni fi żmien xahrejn, il-Kummissjoni tista’ tiddeċiedi li tressaq lir-Renju Unit quddiem il-Qorti tal-Ġustizzja tal-UE. Għal aktar tagħrif: http://ec.europa.eu/internal_market/finances/infringements/index_en.htm
Ittri ta’ Intimazzjoni
Il-Kummissjoni tħeġġeġ lill-ITALJA tiżgura li l-ilma maħsub għall-konsum mill-bniedem ikun tajjeb għas-saħħa u nadif
Il-Kummissjoni Ewropea qiegħda tiftaħ proċeduri ta’ ksur kontra l-Italja talli qiegħda tonqos milli tiżgura li l-ilma maħsub għall-konsum mill-bniedem jilħaq l-istandards Ewropej. Il-problema tal-kontaminazzjoni tal-ilma mill-arseniku u mill-fluworidu ilha teżisti fl-Italja u b’mod partikolari fir-Reġjun ta’ Lazio. Taħt id-Direttiva dwar l-Ilma tax-Xorb, l-Istati Membri għandhom jissorveljaw u jittestjaw l-ilma użat għall-konsum mill-bniedem permezz ta’ 48 parametru mikrobijoloġiku, kimiku u indikatur. Jekk jinstabu livelli għolja ta’ arseniku jew inkwinanti oħrajn, l-Istati Membri jistgħu jidderogaw mil-limiti stabbiliti mid-Direttiva għal perjodu limitat ta’ żmien, diment li ma jkunx hemm periklu potenzjali għas-saħħa tal-bniedem, u diment li l-provvista għall-konsum mill-bniedem ma tkunx tista’ tinżamm b’xi mezz raġonevoli ieħor. (għal aktar tagħrif: IP/14/816 - J. Hennon - Tel. +32 229 53593 - Mowbajl +32 498 95 3593)